РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/479-14

10. март 2015. године

Б е о г р а д

ЗАПИСНИК

18. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 24. ДЕЦЕМБРА 2014. ГОДИНЕ

 Седница је почела у 12 часова и 35 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Новица Тончев, Иван Карић, Владимир Маринковић и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице) Милосав Милојевић (заменик члана Одбора Драгољуба Зиндовића), Дејан Ковачевић (заменик члана Одбора Драгомира Карића), Нинослав Гирић (заменик члана Одбора Владана Милошевића), Синиша Максимовић (заменик члана Одбора Радмила Костића).

 Седници нису присуствовали чланови Одбора: Зоран Пралица, Драгомир Карић, Александар Јовичић, Ђорђе Чабаркапа, Драган Шутановац, Младен Грујић и Енис Имамовић.

 Седници су, на позив председника, присуствовали: Мирјана Филиповић, државни секретар у Министарству рударства и енергетике, Милош Бањац, помоћник министра рударства и енергетике, Неда Мијатовић Бојановић, шеф Одсека у Министарству рударства и енергетике и Олга Антић Миочиновић, шеф Одсека у Министарству рударства и енергетике.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о енергетици, који је поднела Влада (број 312-4678/14 од 22. децембра 2014. године);

2. Разно.

 Прва тачка дневног реда – **Разматрање Предлога закона о енергетици**

Одбор је разматрао Предлог закона о енергетици у начелу и поднео Извештај Народној скупштини.

 У уводним напоменама, Мирјана Филиповић, државни секретар у Министарству рударства и енергетике, истакла је да је Законом о енергетици из 2011. године имплементиран тзв. Други пакет прописа Европске уније из области енергетике. Одлуком Министарског савета Енергетске заједнице од 7. октобра 2011. године утврђена је обавеза Републике Србије да имплементира тзв. Трећи енергетски пакет директива до 1. јануара 2015. године. У складу с предвиђеним роком, Влада je, у консултацијама са Секретаријатом Енергетске заједнице (ЕнЗ), припремила Предлог закона о енергетици, којим се транспонују одредбе тзв. Трећег пакета прописа ЕУ у области енергетике у национално законодавство. Трећи пакет чине две уредбе и три директиве из области гаса и три уредбе и две директиве из области електричне енергије. Ови прописи садрже обавезе и рокове које државе чланице треба да преузму у своје правне поретке. Новим Законом о енергетици се стварају услови за сигурно, квалитетно и поуздано снабдевање и ефикасно функционисање тржишта електричне енергије и природног гаса. Омогућава се учешће страних правних лица на билатералним, балансним и организованим тржиштима електричне енергије. Предложеним законским решењима ствара се могућност заштите свих категорија купаца, нарочито енергетски угрожених купаца. Усаглашен је термин енергетски заштићеног купца, у складу са директивама, у енергетски угроженог купца којиима право на испоруку одређених количина електричне енергије и природног гаса. Обустава испоруке електричне енергије или гаса енергетски угроженом купцу може наступити под посебним условима. Предлогом закона забрањује се међусобно субвенционисање енергетских субјеката, сузбија нелегално тржиште нафте и деривата нафте и јача независност Агенције за енергетику Републике Србије. Повећава се ниво заштите конкуренције и транспарентности свих учесника на тржишту. Предлогом закона се отклањају недостаци претходног Закона о енергетици. Унапређује се положај и проширује делокруг рада Агенције за енергетику Републике Србије и уређује област природног гаса, нафте и деривата нафте, електричне енергије, обновљивих извора енергије, употреба топлотне енергије и енергетске делатности. На изради Предлога закона учествовали су сви енергетски субјекти у Републици Србији, Светска банка, Европска банка за обнову и развој и друге међународне финансијске институције, као и домаћа предузећа која се баве производњом топлотне енергије. Текст је усаглашен са Европском комисијом и Секретаријатом Енергетске заједнице, који су дали подршку за усвајање закона.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

- ко је власник нисконапонске дистрибутивне електроенергетске мреже у случају када јавно предузеће не легализује свој објекат на територији неке локалне самоуправе;

- да ли се Предлогом закона или подзаконским актом решава питање плаћања накнаде оператера кабловске телевизије власнику дистрибутивне мреже за коришћење стубова за пренос електричне енергије;

- да ли је, након преласка дистрибутивних мрежа у јавну својину ступањем на снагу Закона о јавној својини 2011. године, било могуће да електродистрибуције наплаћују накнаду за коришћење нечега што више није њихово;

- да ли су све директиве тзв. Трећег енергетског пакета прописа у потпуности транспоноване у наш правни систем;

- да ли је постигнут компромис са Енергетском заједницом и Европском унијом око одредби Трећег енергетског пакета прописа које би биле у супротности са Уставом Републике Србије и да ли су све одредбе Предлога закона о енергетици у складу са Уставом Републике Србије;

- шта је урађено до сада у погледу раздвајања делатности ЈП „Србијагас“ и до ког датума ће бити извршена обавеза раздвајања делатности овог јавног предузећа;

- ко ће бити власници гасоводних мрежа које су локалне самоуправе изградиле сопственим средствима и да ли ће локалне самоуправе имати право да наплаћују накнаду по основу тих улагања;

- да ли су локалне самоуправе власници нисконапонске мреже и да ли могу да је легализују;

- на основу ког документа локалне самоуправе могу да издају дозволе за легализацију нисконапонске мреже;

- да ли локалне самоуправе могу да легализују објекте које месне заједнице, које су улагале у те објекте, не желе да предају оператору дистрибутивног система без накнаде;

- коме могу да се обрате сељаци који су сопственим средствима изградили нисконапонску мрежу која се сада налази у лошем стању, напон на мрежи је низак и долази до прекида напајања;

- који су ставови Министарства рударства и енергетике и Економског кокуса у Народној скупштини о предлозима НАЛЕД-а за побољшање текста Предлога закона о енергетици.

 У расправи је изнет пример проблема приватне компаније у Сурдулици која је оператер за кабловску телевизију. Компанија је од Електродистрибуције Лесковац - огранак Сурдулица, изнајмљивала стубове за пренос електричне енергије по цени од 10 евра по стубу до 2011. године. Када је преносна мрежа постала јавна својина, Електродистрибуција Лесковац је, на основу раније закљученог уговора, наставила да испоставља рачуне за коришћење стубова. Изнето је да је уговор закључен за изнајмљивање 700 стубова, а да је Електродистрибуција утврдила да су каблови постављени на још 500 стубова и испоставила рачун и за неовлашћено коришћење стубова. Дуг наведене приватне компаније која запошљава 22 радника је нарастао на 15 милиона динара. Рачун компаније је блокиран, општина Сурдулица ће остати без кабловске телевизије и радија, јер Електродистрибуција Лесковац неће да сторнира рачун. Председник општине Сурдулица је утврдио и да у пописној пријави имовине Електродистрибуције Сурдулица није пријављен ни један нисконапонски стуб. Изнето је мишљење да ће се новим законом решити питање власништва и одржавања мреже, али и мишљење да је апсурдна обавеза предавања оператору дистрибутивног система нисконапонске мреже и трафо станице које је сопственим средствима изградило физичко лице. Истакнуто је да предлози НАЛЕД-а за побољшање текста Предлога закона о енергетици нису документ Економског кокуса у Народној скупштини. Економски кокус је разматрао неке предлоге, али дефинитивни ставови који би били преточени у документ, били би резултат шире расправе у којој би учествовали сви релевантни представници из ове области, од преставника министарстава, НАЛЕД-а, привредника и других.

 Поводом дискусије, Мирјана Филиповић је појаснила да је према Закону о јавној својини дистрибутивна мрежа опште добро. Влада је за сваку конкретну диструбутивну мрежу доносила закључак о давању јавне својине привредном друштву на коришћење и управљање. Поступак се одвијао у две фазе. У првој фази Влада је доносила закључак о пријему мреже на поклон, затим закључак о преносу поклона у јавну својину коју је путем уговора давала на коришћење и управљање привредном друштву. Имајући у виду да европске директиве из области енергетике захтевају да оператери преносног и дистрибутивног система буду и власници свог система, Предлогом закона о енергетици успоставља се својина на дистрибутивној електроенергетској мрежи даном ступања на снагу, што ће омогућити инвеститорима да брже остваре право на прикључење на мрежу. Поред тога, директиве захтевају да оператори система односно снабдевачи електричном енергијом и природним гасом буду у потпуности одвојени од произвођача по питању управљачких, власничких и других законом прописаних односа. У случају ЈП „ЕМС“ и ЈП „Србијагас“ власник мреже је Република Србија, а „Југоросгас“ је власник своје мреже. Органи који врше надзор над радом оператора система постављају и органе управљања тих оператора. У случају Србије то је Влада, а захтев директиве је да надзор над производњом и надзор над снабдевањем врше одвојени државни органи. Јавна предузећа која послују у сектору енергетике извршиће реорганизацију и раздвојити делатности производње, транспорта и снабдевања до 1. јуна 2016. године. ЈП „Србијагас“ је у потпуности вертикално интегрисано предузеће. До сада је извршено рачуноводствено, а у току наредне године биће извршено и формално-правно раздвајање делатности, према моделу реорганизације договореном са ЕнЗ, ММФ и Светском банком. Реорганизација ће се одвијати у фазама, тако што ће се финансијко раздвајање делатности извршити након усвајања завршног рачуна, а финансијска реорганизација након тендера за избор консултанта. Завршетак процеса је планиран до новембра 2016. године. Енергетска заједница је прихватила да се власничко раздвајање, за које постоје законске могућности, изврши када се стекну услови, односно када се Србији омогући алтернативно снабдевање гасом, имајући у виду обустављање реализације пројекта изградње гасовода „Јужни ток“. Министарство рударства и енергетике је у закашњењу, јер је неке одлуке већ било потребно донети ради испуњења захтева европских прописа и захтева Енергетске заједнице. Ради одвајања надлежности надзора над произвођачима и надзора над дистрибутерима у различите ресоре Владе, биће потребна измена и других прописа. Наведен је пример компромиса око измене Закона о порезу на додату вредност ради примене одредби о оснивању и функционисању берзе електричне енергије. У овом тренутку је постигнут компромис са Енергетском заједницом по питању усаглашености одредби Предлога закона о енергетици са целином правног поретка Републике Србије. Компромис је постигнут и у погледу усклађивања Предлога закона о енергетици са Законом о јавним набавкама и са Законом о јавним предузећима. У одговору на постављена питања указано је да Министарство рударства и енергетике у свом саставу има електроенергетску инспекцију, која, у случају лоше нисконапонске мреже којом се доводи у питање квалитет испоруке електричне енергије, излази на терен и доноси одговарајућа решења којима налаже привредним субјектима да мрежу доведу у исправно стање. Гасоводне мреже које су локалне самоуправе изградиле сопственим средствима ће остати у њиховом власништву, а уговором са лиценцираним дистрибутерима гаса локалне самоуправе ће прецизирати услове под којима дају мрежу дистрибутерима у закуп, у складу са методологијама које доноси Агенција за енергетику РС. Кад је у питању електрична енергија, власник дистрибутивне мреже је Република Србија. ЈП „ЕМС“ обавља делатности преноса електричне енергије, управљања преносним системом и организације тржишта електричне енергије. Предлогом закона о енергетици није предвиђено да локалне самоуправе могу да постану власници електродистрибутивне мреже и да је легализују. Оператор преносног система је дужан да мрежу изгради, да је одржава и да њоме управља. У случајевима да су појединци градили трафо станице и нисконапонске мреже, и по важећем Закону о енергетици су морали да предају објекте оператору дистрибутивног система. Изменама и допунама Закона о планирању и изградњи решено је питање издавања дозвола за легализацију објеката изграђених из буџета управа и локалних самоуправа без накнаде.

 Милош Бањац је изнео ставове Министарства рударства и енергетике о примедбама НАЛЕД-а за побољшање текста Нацрта закона о енергетици. Истакао је да је Предлогом закона обухваћено око 80% примедби НАЛЕД-а, које су достављене министру рударства и енергетике е-mailom, без потписа. Предлог за измену Нацрта закона је био да се односи произвођача и купца електричне енергије регулишу једним уговором о откупу електричне енергије уместо три уговора, што је прихваћено и налази се у тексту Предлога закона. Статус повлашћеног произвођача електричне енергије могу да имају сви енергетски субјекти који производе електричну енергију из обновљивих извора. Инвеститори могу сами градити трансформаторске станице и далеководе под условима које им да оператор тржишта електричне енергије, односно ЈП „ЕМС“. Физичка лица могу стећи статус повлашћеног произвођача електричне енергије за мале објекте инсталисане снаге до 30 kW у електрани на енергију сунчевог зрачења. Гаранција порекла, електронски документ који има искључиву функцију да крајњем купцу докаже да је одређена количина електричне енергије произведена из обновљивих извора енергије или из високоефикасне комбиноване производње електричне и топлотне енергије, веома детаљно је разрађена у Предлогу закона, уз пуну сагласност ЕнЗ. У случају наступања непредвидивих околности, статус произвођача из обновљивих извора може се продужити за период који је потребан да се отклоне непредвидиве околности. Подзаконским актима ће бити регулисано које доказе о испуњености појединих услова за обновљиве изворе енергије је потребно поднети. Произвођачи топлотне енергије морају имати лиценцу за производњу већу од 1 MW, а локалне самоуправе су у обавези да воде регистар произвођача топлотне енерије снаге веће од 0,1 MW, да би се спречило формирање црног тржишта. Рад градских топлана је у надлежности локалних самоуправа које примењују прописе којима је регулисана комунална делатност. Законом о енергетици дају се само смернице, у циљу либерализације тржишта и раздвајања делатности. Мишљење Министарства рударства и енергетике је да Предлог закона о енергетици није у супротности са Законом о планирању и изградњи, јер су технички услови за прикључење објеката на дистрибутивни систем и раније били регулисани и нису препрека за издавање грађевинске дозволе за 28 дана. Грађевинска дозвола не значи да је објекат изграђен, а одобрење за прикључење на дистрибутивни систем се издаје после грађевинске дозволе. Технички услови садржани у локацијским условима за објекат обухватају одреднице у простору, месту прикључења у енергетском објекту и у објекту који се гради, процену потребних радова на објекту где је планирано прикључење новог вода, процену снаге коју је потребно инсталисати и то инвеститору представља подлогу за решавање имовинско-правних питања. НАЛЕД у својим примедбама тражи да се бришу одредбе везане за прикључење, јер поједине одредбе Предлога закона тумаче само са становишта изградње нових објеката, али би то довело до тога да остане нерешен проблем старих објеката и објеката физичких лица. ЕнЗ је дала сагласност на наведена законска решења услова за прикључење енергетских објеката на дистрибутивни систем и из тог разлога не би било добро брисање наведених решења.

 У дискусији су учествовали Александра Томић, Новица Тончев, Владимир Маринковић, Милосав Милојевић, Дејан Ковачевић, Владан Милошевић,Мирјана Филиповић, Милош Бањац, Неда Мијатовић Бојановић и Олга Антић Миочиновић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о енергетици у начелу.

 За известиоца Одбора на седници Народне скупштине одређена је Александра Томић, председник Одбора.

Седница је закључена у 13 часова и 55 минута.

 Саставни део записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |